KOMISIJOS SPRENDIMAS
2009 m. gruodžio 22 d.
kuriuo Bulgarijai leidžiama naudoti ankstesnių nei priešpaskutinių metų statistiką ir tam tikrus apytikrius apskaičiavimus apskaičiuojant PVM nuosavų išteklių bazę
(pranešta dokumentu Nr. C(2009) 10413)
(Tekstas autentiškas tik bulgarų kalba)
(2010/4/ES, Euratomas)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į Europos atominės energijos bendrijos steigimo sutartį,
atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 4 straipsnio 4 dalį ir 6 straipsnio 3 dalį,
pasikonsultavusi su Nuosavų išteklių patariamuoju komitetu,
kadangi:
(1)
Bulgarija paprašė Komisijos leisti naudoti ankstesnes nei priešpaskutinių metų nacionalines sąskaitas ir apytikrius apskaičiavimus 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos (2) X priedo B dalies 10 punkte nurodytų sandorių PVM nuosavų išteklių bazei apskaičiuoti.
(2)
Siekdama sandorius suskirstyti į Reglamento (EEB, Euratomas) Nr. 1553/89 4 straipsnio 4 dalyje nurodytas statistines kategorijas, Bulgarija negali naudoti priešpaskutinių metų prieš tuos finansinius metus, pagal kuriuos bus apskaičiuojama PVM išteklių bazė, nacionalinių sąskaitų. Todėl Bulgarijai reikėtų leisti naudoti ankstesnių nei priešpaskutinių metų nacionalines sąskaitas.
(3)
Bulgarijai leidžiama neapmokestinti vienos kategorijos sandorio (tarptautinio keleivių vežimo), kaip nurodyta Direktyvos 2006/112/EB X priedo B dalyje, remiantis Bulgarijos Respublikos stojimo į Europos Sąjungą akto VI priedo 6 skirsnio (Mokesčiai) 1 dalimi (3). Į šiuos sandorius reikėtų atsižvelgti nustatant PVM nuosavų išteklių bazę.
(4)
Bulgarija negali tiksliai apskaičiuoti Direktyvos 2006/112/EB X priedo B dalies 10 punkte nurodytų sandorių PVM nuosavų išteklių bazės. Tokiam apskaičiavimui atlikti greičiausiai prireiktų nepagrįstai didelių administracinių sąnaudų, palyginti su nedideliu šių sandorių poveikiu Bulgarijos bendrai PVM išteklių bazei. Bulgarija gali atlikti apytikrius apskaičiavimus šios sandorių kategorijos atžvilgiu. Todėl pagal Reglamento (EEB, Euratomas) Nr. 1553/89 6 straipsnio 3 dalies antrą įtrauką Bulgarijai turėtų būti leista apskaičiuoti PVM bazę naudojant apytikrius apskaičiavimus.
(5)
Siekiant skaidrumo ir teisinio tikrumo, tikslinga nustatyti leidimo taikymo trukmę,
PRIĖMĖ ŠĮ SPRENDIMĄ:
1 straipsnis
Siekiant atlikti išskirstymą pagal Reglamento (EEB, Euratomas) Nr. 1553/89 4 straipsnio 4 dalyje nurodytą normą Bulgarijai leidžiama nuo 2009 m. sausio 1 d. naudoti ankstesnių nei dvejų arba trejų priešpaskutinių metų prieš tuos finansinius metus, kurių PVM išteklių bazė turi būti apskaičiuota, nacionalinių sąskaitų duomenis.
2 straipsnis
Siekiant apskaičiuoti PVM nuosavų išteklių bazę nuo 2009 m. sausio 1 d., Bulgarijai leidžiama naudoti apytikrius apskaičiavimus tarptautinio keleivių vežimo, nurodyto Direktyvos 2006/112/EB B dalies X priede, atžvilgiu.
3 straipsnis
Šis sprendimas taikomas nuo 2009 m. sausio 1 d. iki 2013 m. gruodžio 31 d.
4 straipsnis
Šis sprendimas skirtas Bulgarijos Respublikai.
Priimta Briuselyje 2009 m. gruodžio 22 d.